**מכון גזית** הוא מכון מחקר לביצוע מחקרים מודיעיניים מתקדמים, יישומיים ועתירי דאטה. המכון הוא זרוע של חטיבת המחקר באמ"ן, והוא קרוי על שם האלוף במיל' שלמה גזית, ששירת כראש אמ"ן לאחר מלחמת יום הכיפורים, והוביל את תהליכי הבנייה מחדש אחרי המלחמה.

הקמה
----

טקס חנוכת מכון גזית, מימין לשמאל: מנכ"ל מכון גזית, אל"ם (במיל') דוד שטרנברג, קצין המודיעין הראשי תא"ל אבי קינן, אלוף אהרון חליוה, תא"ל עמית סער, אלוף (מיל') יואב הר אבן, דצמבר 2021
התייחסות ראשונית להקמת המכון עלתה באירוע שנערך לזכר גזית ביוני 2021. המכון הוקם בשיתוף חברת רפאל ונחנך רשמית בדצמבר 2021 בטקס במעמד ראש אמ"ן, אלוף אהרון חליוה, מנכ"ל רפאל, אלוף (מיל') יואב הר אבן וראש חטיבת המחקר באמ"ן, תא"ל עמית סער.

עיסוק ומטרות
------------

המכון משלב ידע ורעיונות מהעולם האזרחי עם צרכים ומידע מודיעיני מהעולמות הביטחוניים, ועוסק בפתרון סוגיות מודיעיניות מורכבות בעזרת שילוב של חוקרים מתחומים שונים ושימוש בטכנולוגיות מתקדמות בתחומי המידע. המכון עובד בצוותים הטרוגניים על ידי חיבור חוקרים בכירים ממגוון תחומים: מדעי החברה, מדעי הרוח ומדעים מדויקים, תוך עיסוק בסוגיות של מודיעין אסטרטגי כגון יחסי חוץ, בניין הכוח, יציבות משטרים, דמוגרפיה, חברה, כלכלה ופסיכולוגיה.

המכון חותר לחזק את ההסתכלות הרב-זירתית ואת המודיעין ארוך-הטווח, אך גם עוסק בסוגיות של מדיניות ומבצעים.

בדיון שהתקיים בנובמבר 2021 בוועדת החוץ והביטחון של הכנסת ציין מנכ"ל המכון, אל"ם (מיל') דוד שטרנברג, כי אמ"ן באמצעות המכון יעסוק גם בהשפעות שינוי האקלים על המרחב ועל סוגיות כגון יציבות מדינות, מתח מעצמתי, זירת הלחימה ובניין הכוח המודיעיני, ויעשה תוך כדי זאת שימוש גם ביכולות מתקדמות כמו ביצוע סימולציות.

כנסים
-----

מנכ״ל מכון גזית, אל״מ (מיל׳) דוד שטרנברג נואם בכנס גזית השנתי הראשון, דצמבר 2022
ביולי 2022 ערך המכון כנס ראשון, שעסק בתפקיד המודיעין בחשיבה לטווח הארוך (עשור ויותר). בכנס השתתפו שורת בכירים במערכת הביטחון ובהם סגן הרמטכ"ל, ראש מפא"ת ובכירים במגזר הפרטי והציבורי.

בדצמבר 2022, נערך כנס גזית השנתי הראשון בנושא: ״מודיעין, אסטרטגיה וטכנולוגיה ומה שביניהם״. במסגרת הכנס הופיעו בין היתר הרמטכ״ל, ר׳ המל״ל, מפקדי יחידות 8200 ו-9900 וראש ממשלת ישראל לשעבר אהוד ברק. בכנס הוצגה בפעם הראשונה הערכת המודיעין של אמ״ן לציבור הרחב ע״י רח״ט מחקר, תא״ל עמית סער.

קישורים חיצוניים
----------------

ויקישיתוף מדיה וקבצים בנושא **מכון גזית** בוויקישיתוף
* אתר האינטרנט הרשמי של מכון גזית

הערות שוליים
------------

1. ↑   המרכז החדש שעומד לפצח את השאלות הקשות ביותר, באתר צה"ל
2. ↑  אתר למנויים בלבד עמוס הראל, התקיפה המסתורית באיראן לא תעצור את פרויקט הגרעין, וכנראה גם לא את ההסכם, באתר הארץ, 25 ביוני 2021
3. ↑  ניר דבורי, הפיתוח החדשני שיאפשר למערכת הביטחון להתכונן לאירועים לא צפויים, N12‏, 16 בדצמבר 2021
4. ↑   מכון "גזית" החדשני נחנך בחטיבת המחקר, באתר צה"ל
5. ↑  דורון פסקין, "גם במדינות שסועות מלחמה ובמשבר עמוק המשטרים לא קורסים. הם למדו לשרוד", באתר כלכליסט, 19 בספטמבר 2021
6. ↑  שני אשכנזי, ‏צה"ל יקים גוף מודיעין שיעסוק בהשפעה האסטרטגית של משבר האקלים, באתר גלובס, 17 בנובמבר 2021
7. ↑  ניר דבורי, "העולם במשבר": המודיעין שחסר והאיום שקשה להיערך אליו, N12‏, 29 בדצמבר 2022
8. ↑   התקיים הכנס הראשון של מכון המחקר החדש של אמ״ן, באתר צה"ל, 28 ביולי 2022
9. ↑  אתר למנויים בלבד עמוס הראל, בזמן שבישראל תוהים איך ייראה היום שאחרי עבאס, בגדה כבר מתחוללים שינויים, באתר הארץ, 29 ביולי 2022
10. ↑   הסתיים כנס החורף של מכון "גזית", באתר צה"ל, 5 בדצמבר 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012181976105171

 |